รัฐบาลไทย-ข่าวทำเนียบรัฐบาล-สำนักงานนโยบายและแผนทรัพยากรธรรมชาติและสิ่งแวดล้อมชี้แจง กรณีการคัดค้านร่าง พ.ร.บ.ส่งเสริม และรักษาคุณภาพสิ่งแวดล้อม
วันศุกร์ที่ 24 พฤศจิกายน 2560
สํานักงานนโยบายและแผนทรัพยากรธรรมชาติและสิ่งแวดล้อมชี้แจง กรณีการคัดค้านร่าง พ.ร.บ.ส่งเสริม และรักษาคุณภาพสิ่งแวดล้อม
เลขาธิการสํานักงานนโยบายและแผนทรัพยากรธรรมชาติและสิ่งแวดล้อม ชี้แจงกรณีการคัดค้านร่าง พ.ร.บ.ส่งเสริมและรักษาคุณภาพสิ่งแวดล้อม
วันที่ 23 พฤศจิกายน 2560 นางรวีวรรณ ภูริเดช เลขาธิการสํานักงานนโยบายและแผนทรัพยากรธรรมชาติและสิ่งแวดล้อม (สผ.) กระทรวงทรัพยากรธรรมชาติและสิ่งแวดล้อม ชี้แจงกรณีการคัดค้านร่าง พ.ร.บ.ส่งเสริมและรักษาคุณภาพสิ่งแวดล้อม ตามที่เครือข่ายประชาชนเพื่อการพัฒนาที่ยั่งยืน นําโดยนายประสิทธิ์ชัย หนูนวล นัดชุมนุม 6 ธันวาคมนี้ ที่ทําเนียบรัฐบาล เพื่อเรียกร้องให้ยุติการเดินหน้าร่างกฎหมาย หลังคณะรัฐมนตรี มีมติเห็นชอบร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ โดยสํานักงานนโยบายและแผนทรัพยากรธรรมชาติและสิ่งแวดล้อม (สผ.) ขอชี้แจงข้อเท็จจริง ดังนี้
ร่าง พ.ร.บ.ส่งเสริมและรักษาคุณภาพสิ่งแวดล้อมแห่งชาติ (ฉบับที่ ..) พ.ศ. .... เป็นการแก้ไขเพิ่มเติม พ.ร.บ.ส่งเสริมและรักษาคุณภาพสิ่งแวดล้อมแห่งชาติ พ.ศ.2535 โดยมีการแก้ไขปัญหาและเพิ่มประสิทธิภาพของการประเมินผลกระทบสิ่งแวดล้อมอย่างเป็นระบบตั้งแต่ขั้นตอนการจัดทํารายงาน การพิจารณารายงาน ระยะเวลาการพิจารณา การติดตามและบทลงโทษ การนําคําสั่ง คสช. ตาม ม.44 มาเพิ่มเติมในกฎหมายสิ่งแวดล้อมเป็นไปตามมติ ครม. เมื่อวันที่ 4 ก.ค. 2560 ซึ่งคําสั่ง คสช. ดังกล่าวไม่ได้กําหนดให้ยกเว้นไม่ต้องจัดทํารายงาน EIA/EHIA แต่มีเจตนาให้ใช้กับโครงการที่จําเป็นเร่งด่วนเพื่อประโยชน์สาธารณะ โดยโครงการยังต้องจัดทํารายงานเสนอเข้าสู่กระบวนการพิจารณาเช่นเดิม แต่สามารถดําเนินกระบวนการหาเอกชนผู้รับดําเนินโครงการคู่ขนานไปได้ แต่จะลงนามผูกพันในสัญญาไม่ได้ นอกจากนั้น ในร่าง พรบ. ฉบับนี้ ได้กําหนดมาตราเพิ่มเติมในสาระสําคัญด้านการพิจารณารายงาน EHIA ไว้อย่างชัดเจน ซึ่งไม่ได้มีกําหนดไว้ใน พรบ. สิ่งแวดล้อม ฉบับเดิมด้วย
เลขาธิการ สผ. กล่าวเพิ่มเติมว่า พ.ร.บ. ฉบับนี้และกฎหมายลูก จะช่วยแก้ไขปัญหาของ EIA ในหลายประเด็น เช่น กําหนดหลักเกณฑ์จัดทํารายงาน EIA/EHIA ที่ชัดเจนขึ้น กําหนดเงื่อนไขในการอนุญาตผู้จัดทํารายงานให้ได้คุณภาพมากขึ้น เพิ่มกลไกการบังคับใช้มาตรการในรายงานและการติดตามตรวจสอบโดยเจ้าของโครงการต้องส่งรายงานผลการปฏิบัติตามมาตรการต่อหน่วยงานอนุญาตและหน่วยงานอนุญาตต้องนําผลการส่งรายงานดังกล่าวไปเป็นเงื่อนไขในการต่ออายุใบอนุญาตด้วย กําหนดกรอบเวลาเพื่อให้ EIA เหมาะสมกับสถานการณ์ปัจจุบัน (อายุรายงาน 5 ปี ทบทวนการกําหนดประเภทและขนาดของโครงการที่ต้องจัดทํารายงานทุก 5 ปี) เป็นต้น
การจัดทํารายงาน EIA/EHIA จะต้องจัดทําโดยนิติบุคคลที่ขึ้นทะเบียนเป็นผู้มีสิทธิทํารายงานกับ สผ. กรณีหากพบว่ามีการจัดทํารายงานที่เป็นเท็จ ผู้จัดทําจะถูกเพิกถอนหรือพักใช้ใบอนุญาต ทั้งนี้ รายงาน EIA/EHIA ได้ถูกตรวจสอบโดยคณะกรรมการผู้ชํานาญการ (คชก.) และประชาชนสามารถเข้าตรวจดูได้ตาม พ.ร.บ.ข้อมูลข่าวสารฯของราชการ พ.ศ.2540 โดย ร่าง พ.ร.บ.ฉบับแก้ไข จะเพิ่มให้มีการกําหนดโทษปรับไม่เกิน 1 ล้านบาท กรณีสร้างไปก่อนและกรณีหลีกเลี่ยงหรือไม่ปฏิบัติตามมาตรการในรายงาน EIA/EHIA และการใช้มาตรการบังคับทางปกครองให้หน่วยงานอนุญาตสั่งระงับหรือหยุดดําเนินโครงการ
ทั้งนี้ ระบบ EIA เป็นเครื่องมือที่ใช้ป้องกันสิ่งแวดล้อมจากการพัฒนาโครงการ ซึ่งเป็นหลักสากลและเป็นที่ยอมรับทั่วโลก และการประเมินสิ่งแวดล้อมระดับยุทธศาสตร์ (SEA) เป็นเรื่องที่รัฐบาลให้ความสําคัญ ซึ่ง ทส. ร่วมกับ สศช. อยู่ระหว่างผลักดันให้มีผลบังคับใช้ตามกฎหมาย ผ่านกลไกของคณะกรรมการเพื่อการพัฒนาที่ยั่งยืน ซึ่งมีนายกรัฐมนตรีเป็นประธาน ซึ่งขณะนี้ได้มีการตั้งคณะอนุกรรมการ SEA และคณะทํางานพัฒนาการจัดทํา SEA ขึ้นมาดําเนินการขับเคลื่อน และจัดทําแนวทางการประเมินสิ่งแวดล้อมระดับยุทธศาสตร์ต่อไป
--------------------